钦定古今图书集成/明伦汇编/氏族典/第209卷 > 曹变蛟
## 钦定古今图书集成/明伦汇编/氏族典/第209卷 > 曹变蛟

按《明外史曹变蛟传》：“变蛟，文诏从子也。幼从文诏，以
功历官游击。崇祯四年，从复河曲，以御史吴甡荐，进
参将。及文诏改镇大同，山西巡抚许鼎臣言变蛟骁
勇绝人，乞留之晋中，从之。七年，贼悉入湖广，命变蛟
南征。文诏困大同，又命北援。其冬，文诏谪戍，变蛟亦
以疾归。明年，文诏起讨陕西贼，变蛟以故官从为军”
锋。文诏既殁，变蛟收溃卒，复成一军。总督洪承畴荐
为副总兵。十年进都督佥事，为临洮总兵官。十一年
以灭贼逾期，镌五官，戴罪办贼。李自成走汉中，承畴
令变蛟穷追之。贼奔入伏中，大败，死者相枕藉。自成
妻女尽失，仅从七人窜，馀皆降。当是时，孙传庭已尽
灭延、庆诸贼，于是关中贼尽平。录功，进变蛟左都督。
十一月，京师戒严，召承畴入卫，变蛟从之，用为东协
总兵官。十三年五月，锦州告警，从承畴出驻宁远。十
四年，诸军次松山，战败被围，应援绝。九月二十三日，
承畴、变蛟等尽出城中马步兵，欲突围出，败还守半
年。至明年二月，副将夏成德为内应，松山遂破，变蛟
被执杀之。赠荣禄大夫、太子少保，世荫锦衣指挥佥
事。